text: El ministre de Justícia diu que "els plantejaments radicals que volen desbordar el marc constitucional" no porten enlloc
  Rafael Catalá admet a RNE que el moviment independentista a Catalunya "està present i és rellevant" però assegura que està perdent suport social
  El ministre espanyol de Justícia, Rafael Catalá, avui després del consell de ministres / EFE
  BarcelonaEl ministre de Justícia espanyol en funcions, Rafael Catalá, admet que el moviment independentista a Catalunya "està molt present i té una realitat social rellevant", però assegura que "el seu suport social no sembla que estigui creixent". Catalá ho ha dit aquest dilluns, l'endemà de la manifestació massiva de la Diada, en una entrevista a 'Las mañanas de RNE' en la qual ha assegurat que el govern espanyol continuarà "treballant per Catalunya i ajudant la Generalitat a pagar les factures".
  El ministre ha lamentat que "l'independentisme s'intenta apropiar dels conceptes 'Catalunya' i 'catalans'" i ha afirmat que això està lluny de la realitat, perquè "la majoria de catalans volen continuar formant part d'Espanya". Alhora, ha subratllat que "els plantejaments radicals que volen desbordar el marc constitucional no ens porten enlloc", i ha insistit que en qualsevol país democràtic "hi ha unes normes i unes lleis que s'han de complir".
  En aquest sentit, ha assegurat que el president de la Generalitat, Carles Puigdemont, "no té capacitat per fer el que vulgui", després que ahir avancés que aprofitarà la qüestió de confiança a la qual se sotmetrà el 28 de setembre per plantejar un referèndum pactat amb l'Estat. "El president Puigdemont no està per damunt de la llei".
  Sobre aquest punt, Catalá ha recordat que aquesta fórmula "no existeix en el nostre ordenament jurídic" i ha insistit que "la clau està en la sobirania nacional", que recau en la "totalitat de la ciutadania espanyola, no només en una part". "Amb la Constitució actual, mai serà possible que una part dels espanyols decideixi què vol ser", ha conclòs.
  Sense indulgència amb els "infractors" independentistes
  Sobre la crema de banderes espanyoles i de fotografies del rei durant la manifestació convocada per la CUP, posterior a la de l'ANC i Òmnium, el ministre ha lamentat els fets, ha recordat que es tracta d'un "delicte" i ha assegurat que "la Fiscalia està permanentment activa en la persecució dels il·lícits". En aquest sentit, s'ha mostrat convençut que es podrà obrir una investigació, ja que existeixen "testimonis gràfics", i ha assegurat que "si s'acredita la realització dels fets i s'identifiquen els autors es podrà iniciar una actuació judicial".
  "En un estat de dret, quan algú comet una infracció, s'investiga. Amb aquests assumptes que tenen a veure amb l'independentisme no hauríem de tenir més tolerància que la podem tenir amb les infraccions de trànsit. A algú li passa pel cap que algú vagi a 220 per una carretera i no se li instrueixi una causa? Doncs quan algú comet injuries contra els símbols que són de tots, com la bandera o la corona, això té una responsabilitat", ha conclòs.